王昌龄有哪些朗朗上口的古诗？
> 王昌龄，盛唐著名边塞诗人。其诗以七绝见长，被后人誉为“七绝圣手”。其出塞诗意境阔达豪迈悲壮，有许多诗句千古流传。

 **《芙蓉楼送辛渐二首·其一》**

寒雨连江夜入吴，平明送客楚山孤。

 **洛阳亲友如相问，一片冰心在玉壶。**

 **《芙蓉楼送辛渐二首·其二》**

丹阳城南秋海阴，丹阳城北楚云深。

高楼送客不能醉，寂寂寒江明月心。

 **《出塞二首·其一》**

秦时明月汉时关，万里长征人未还。

但使龙城飞将在，不教胡马度阴山。

 **《出塞二首·其二》**

骝马新跨白玉鞍，战罢沙场月色寒。

城头铁鼓声犹振，匣里金刀血未干。

 **《从军行七首·其四》**

青海长云暗雪山，孤城遥望玉门关。

黄沙百战穿金甲，不破楼兰终不还。

 **《采莲曲二首》**

吴姬越艳楚王妃，争弄莲舟水湿衣。

来时浦口花迎入，采罢江头月送归。

荷叶罗裙一色裁，芙蓉向脸两边开。

乱入池中看不见，闻歌始觉有人来。

 **《闺怨》**

闺中少妇不知愁，春日凝妆上翠楼。

 **忽见陌头杨柳色，悔教夫婿觅封侯。**

 **《从军行二首·其一》**

大将军出战，白日暗榆关。

 **三面黄金甲，单于破胆还。**

 **《送柴侍御》**

沅水通波接武冈，送君不觉有离伤。

 **青山一道同云雨，明月何曾是两乡。**

 **《龙标野宴》**

沅溪夏晚足凉风，春酒相携就竹丛。

 **莫道弦歌愁远谪，青山明月不曾空** 。

 **《送魏二》**

醉别江楼橘柚香，江风引雨入舟凉。

忆君遥在潇湘月，愁听清猿梦里长。

 **《同从弟南斋玩月忆山阴崔少府》**

高卧南斋时，开帷月初吐。

清辉澹水木，演漾在窗户。

冉冉几盈虚，澄澄变今古。

美人清江畔，是夜越吟苦。

千里共如何，微风吹兰杜。

 **《答武陵太守》**

仗剑行千里，微躯感一言。

曾为大梁客，不负信陵恩。

 **《塞下曲四首·其一》**

蝉鸣空桑林，八月萧关道。

出塞入塞寒，处处黄芦草。

从来幽并客，皆共沙尘老。

不学游侠儿，矜夸紫骝好。

 **《塞下曲四首·其二》**

饮马渡秋水，水寒风似刀。

平沙日未没，黯黯见临洮。

昔日长城战，咸言意气高。

黄尘足今古，白骨乱蓬蒿。